Гум къина грамми 125-рэ
Ди къэралым и щIыпIэ куэдым мы махуэхэм щагъэлъэпIащ Хэку зауэшхуэм и лъэхъэнэм къэухъуреиныгъэм махуэ 900-м нэскIэ ита Ленинград къалэм блокадэр зэ-рыщхьэщахыжрэ илъэс 77-рэ зэрырикъур. Тхыдэм IэгупIэу къыхэна а къахъугъэм теухуа Iуэхугъуэхэр щекIуэкIащ ди республикэми.
Дзэлыкъуэ щIыналъэм хыхьэ Сэрмакъ къуажэм дэт курыт школ №3-м къыщызэрагъэпэщащ «Блокадэм исахэм я щIакхъуэ Iыхьэр» фIэщыгъэр зыхуащIа дерс зэIуха. 1-нэ «б» классым щекIуэкIа а Iуэхугъуэ хьэлэмэтыр и жэрдэмт а цIыкIухэм я егъэджакIуэ Мэшыкъуэ Алёнэ. Хэкупсэ гъэсэныгъэ мыхьэнэшхуэ зиIа а зэхуэсым жыджэру хэтащ «Урысейм и гугъапIэ» къэралпсо жылагъуэ зэгухьэныгъэм Къэбэрдей-Балъкъэрым щиIэ IуэхущIапIэм и Дзэлыкъуэ къудамэм и пашэ Мыкъуэ Мадинэ, школым и унафэщIхэр.
Хьэлэмэту, купщIафIэу щытащ дерс зэIухар. ЕгъэджакIуэ IэкIуэлъакIуэм ар къызэIуихыу хьэщIэ лъапIэ- хэр сабийхэм яригъэцIыхуа нэужь, псалъэ иратащ езы еджакIуэ цIыкIухэм. Я ныбжьыр жыжьэ нэмысами, езанэ классым щIэсхэр яхуумыгъэфэщэну куууэ щыгъуазэу къыщIэкIащ зытепсэлъыхь Iуэхугъуэм. ШколакIуэхэр зэпкърыхауэ тепсэлъыхьащ Ленинград блокадэмрэ абы хэлъа Iуэхугъуэ нэхъыщхьэхэмрэ. Апхуэдэу дерсым кърихьэлIахэм хуабжьу яфIэгъэщIэгъуэн хъуащ литературэ-макъамэ теплъэгъуэхэр, блокадэм ленинграддэсхэр зэрисам теухуа сурэтхэмрэ тхыгъэмрэ зыхэлъ гъэлъэгъуэныгъэр. Мыкъуэ Мадини сабийхэм яжри-Iащ Ленинград блокадэм теухуа хъыбар хьэлэмэтхэр. Мадинэ сабийхэм ящыщ дэтхэнэми яIуигъэхуащ грамми 125-рэ хъу щIакхъуэ Iыхьэ зырыз, езым игъажьэу дерсым къихьа щIакхъуэшхуэм щыщу. — Грамми 125-р мащIэ дыдэтэкъэ, цIыкIухэ, зы жэщ-махуэм цIыхур ирикъун хуейуэ, АтIэми, арат къа-лъы-сыр къалэм даубыда цIыху- хэм, — жиIащ Мыкъуэм. — Къэралхэм, лъэпкъхэм я зэхуаку мамырыгъэ дэлъын нэхърэ нэхъапэ сыт щыIэ?! Фэ цIыкIухэр фыкъэхъун хуейщ, фыщалъхуа щIыналъэр, ди къэралышхуэр фIыуэ флъагъуу, хуей хъумэ, абы къыщхьэщыжакIуэ нэс фыхуэхъун хуэдэу. Тхьэм фыкъихъумэ псори. Абы фIыщIэ хуищIащ апхуэдэ хэкупсэ лэжьыгъэ екIу щIэблэм ядезыгъэкIуэкI егъэджакIуэм. Мэшыкъуэ Алёни хьэщIэр къазэрыхуеблэгъар езыми егъэджакIуэ цIыкIухэми хуабжьу я гуапэ зэрыхъуар жиIащ. Абы къызэрыхигъэщамкIэ, щIэблэр хэкупсэу гъэсэным епха жэрдэм куэд къабгъэдокI школым и унафэщIхэм. Ахэр еджапIэм къыдаIыгъ сабийхэм я адэ-анэхэми. Дерс зэIухам и кIэухыу сабийхэм хэкупсэ уэрэдхэр ягъэзэщIащ. Псори зэхэувэри фэеплъ сурэти зытрагъэхащ.
ЖЫЛАСЭ Маритэ.
